Orban anunță discuții cu toate partidele pentru declanșarea anticipatelor

Ludovic Orban, președintele PNL, a anunțat luni că partidul a decis să înceapă discuții cu partidele parlamentare pentru a găsi soluții ca să declanșeze alegerile anticipate.

Orban a spus că liberalii au înființat o comisie, din care și el face parte, pentru a negocia cu celelalte partide.

Întrebat dacă e dispus să demisioneze din funcția de premier pentru a forța anticipatele, Ludovic Orban a spus că ia în calcul orice posibilitate. El a refuzat să dea un orizont de timp pentru eventuala declanșare a alegerilor anticipate, dar a spus că o posibilitate ar fi data de 14 iunie, doar dacă vor fi îndeplinite toate condițiile necesare.

El a avertizat însă că PSD și PRo România nu vor anticipate, ceea ce va face foarte dificilă declanșarea procesului.

Ludovic Orban a făcut aceste declarații la finalul ședinței conducerii PNL.

Foto: InquamPhotos / Octav Ganea